Ο **Φράνκο Κριστάλντι** (ιταλικά: Franco Cristaldi), (3 Οκτωβρίου 1924 -1 Ιουλίου 1992) ήταν Ιταλός παραγωγός του κινηματογράφου, που πιστώνεται με την παραγωγή ή την συμπαραγωγή ταινιών μεγάλου μήκους από τη δεκαετία του 1950 έως τη δεκαετία του '90.

Πρώτα χρόνια
------------

Ο Κριστάλντι γεννήθηκε στο Τορίνο της Ιταλίας το 1924 και σπούδασε ιατρική στο πανεπιστήμιο για λίγο πριν επικεντρώσει τα ενδιαφέροντά του στον κινηματογράφο.

Καριέρα
-------

Το 1946 ίδρυσε στο Τορίνο την εταιρεία παραγωγής Vides Cinematografica, η οποία αρχικά περιόριστηκε σε παραγωγές ντοκιμαντέρ και ταινιών μικρού μήκους. Έχοντας αποκτήσει αρκετή εμπειρία, το 1954 έκανε το ντεμπούτο του στην ταινία μεγάλου μήκους Η Χαμένη Περιπόλος, σε σκηνοθεσία του Πιέρο Νέλλι, μια νεορεαλιστική ταινία (με λίγα μέσα παραγωγής και με ερασιτέχνες ηθοποιούς), η οποία όμως δεν ήταν εμπορική επιτυχία, αλλά τράβηξε την προσοχή της Lux Film, με την οποία ο Κριστάλντι δημιούργησε μια επιτυχημένη συνεργασία συμπαραγωγής ταινίων.

Κατά την διάρκεια της μακράς σταδιοδρομίας του, ο Κριστάλντι συνεργάστηκε με σκηνοθέτες και σεναριογράφους όπως ο Φραντσέσκο Ρόσσι, ο Πιέτρο Τζέρμι, ο Μάριο Μονιτσέλι, ο Φεντερίκο Φελίνι, ο Λουκίνο Βισκόντι και ο Τζουζέπε Τορνατόρε.

Ο Φράνκο Κριστάλντι υπήρξε από τους πιο σημαντικούς παραγωγούς ταινιών για αρκετά χρόνια στην πατρίδα του στην Ιταλία και μερικές από τις πιο επιτυχημένες ταινίες του σε διεθνές επίπεδο περιελάμβαναν Το Όνομα του Ρόδου και Σινεμά ο παράδεισος, (Η μεν πρώτη κέρδισε ένα Βραβείο Σεζάρ και δύο BAFTA, ενώ η δεύτερη κέρδισε πολλά και σημαντικά βραβεία, μεταξύ άλλων το Μεγάλο Βραβείο στις Κάννες και το Όσκαρ Καλύτερης Ξενόγλωσσης Ταινίας στη 62η τελετή απονομής της Αμερικανικής Ακαδημίας).

Το 1977, ο Κριστάλντι εξελέγη πρόεδρος της Διεθνούς Ένωσης Παραγωγών Κινηματογραφικών ταινιών και ήταν μέλος της κριτικής επιτροπής του Φεστιβάλ Κινηματογράφου των Καννών το 1984.

Προσωπική ζωή
-------------

Ο Φράνκο Κριστάλντι παντρεύτηκε στο πρώτο του γάμο, την Κάρλα Σιμονέττι, με την οποία απέκτησε έναν γιο, τον Μασσίμο. Το 1966 ζήτησε από το Βατικανό να ακυρώθει ο γάμος του με την Σιμονέττι και στη συνέχεια παντρεύτηκε την Κλαούντια Καρντινάλε από την οποία πήρε διαζύγιο το 1975. Το 1983 παντρεύτηκε την Ζεούντι Αράγια.

Φιλμογραφία
-----------

* *A Hero of Our Times* (1955)
* *Mio figlio Nerone*, 1956;
* *Le notti bianche*, 1957;
* *A Man of Straw*, 1958;
* *Ο Κλέψας του Κλέψαντος*, 1958;
* *Kapò*, 1959;
* *Piece of the Sky*, 1959;
* *Ghosts of Rome*, 1961;
* *The Assassin*, 1961;
* *Διαζύγιο αλά Ιταλικά*, 1961;
* *Seduced and Abandoned*, 1964;
* *Vaghe stelle dell'Orsa*, 1965
* *Alibi* 1969
* *The Red Tent*, 1969
* *Oh, Grandmother's Dead* (1969)
* *L'udienza*, 1971
* *Amarcord*, 1973
* *Ο Χριστός σταμάτησε στο Έμπολι*, 1979
* *Café Express*, 1980
* *E la nave va*, 1983;
* *Το Όνομα του Ρόδου*, 1986;
* *Nuovo cinema Paradiso*, 1988

Παραπομπές
----------

1. 1 2  (Αγγλικά) *Internet Movie Database*. nm0188053. Ανακτήθηκε στις 21  Ιουλίου 2015.
2. ↑  «Identifiants et Référentiels». (Γαλλικά) *IdRef*. Agence bibliographique de l'enseignement supérieur. Ανακτήθηκε στις 12  Μαΐου 2020.
3. ↑  «Βιογραφία του Φράνκο Κριστάλντι». Hollywood.com. Αρχειοθετήθηκε από το πρωτότυπο στις 20 Οκτωβρίου 2012.

Εξωτερικοί σύνδεσμοι
--------------------

* Ο Φράνκο Κριστάλντι στην IMDb